**ВЯЛІКДЗЕНЬ НА БЕЛАРУСІ**

*(пазнавальна-гульнёвая праграма )*

**І. ВЯЛІКДЗЕНЬ – ВЕСНАВОЕ СВЯТА БЕЛАРУСАЎ.**

**1.** Канец красавiка,

Вятрыска слiбiзуе

У голлi голым

Веснавы матыў.

**2.** Заўзята яйкi

Хлапчукi зубуюць.

Снягi пажухлi.

Павалiлiся платы.

1. Святочнаю ўзнёсласцю

Асветлены прасторы.

Сiнее неба.

Вольная рака,

Лугi залiўшы,

Расплылася морам,

Вось-вось зазвонiць

Песня жаўрука.

**Вядучы 1.** Вялікдзень – веснавое свята беларускага народнага календара ў гонар Бога Сонца, абуджэння прыроды і надыходу «вялікіх дзён» палявых работ. Таксама гэта свята называлі яшчэ Вяліканне альбо Вялічка.

**Вядучы 2.** Вялікдзень быў адным з самых радасных свят у жыцці земляроба. Адзначалі яго ўрачыста, гатавалі багата страў.

**Вядучы 1.** З велікоднага тыдня пачыналіся летнія гулянні, ваджэнне карагодаў і закліканне вясны.

**Вядучы 2.** Вялікдзень, як ніякае іншае свята, багата насычаны святочна-мастацкай культурай велічнага і жыццесцвярджальнага характару.

**Вядучы 1.** Пазней да яго прымеркавалі галоўнае хрысціянскае свята – «Уваскрэсенне» распятага Хрыста. У хрысціянскім календары Вялікдзень рухомае свята і штогод прыпадае на перыяд з 4 красавіка да 8 мая.

**Вядучы 2.** Галоўным момантам падрыхтоўкі святочнага стану душы да Вялікадня быў перадвелікодны сямітыднѐвы пост.

**Вядучы 1.** Велікодная ноч з суботы на нядзелю – святочная, калі не спалі, палілі вогнішчы, асвячалі ў царкве яйкі, пірагі, тварожную «пасху».

**Вядучы 2.** Зранку пасля богаслужэння ў гонар уваскрэсення Хрыстова разгаўляліся і тройчы радасна віталіся «Хрыстос уваскрэс!».

(Да імправізаванай вясковай хаткі накіроўваецца гурт дзяцей і дарослых (дзеці і ўнукі). Усе гучна тры разы вітаюцца: “Хрыстос уваскрос!” Ім адказвае бабуля – гаспадыня хаткі: “Сапраўды ўваскрос!” Дзеці падбягаюць і цалуюць бабулю).

**Бабуля.** Дзякую, даражэнькія. Не забыліся, што сёння свята вялікае – Вялікдзень, прыбеглі сваю бабулечку павітаць.

**Дзеці.** Бабулька, любая, віншуем цябе са святам!

**Бабуля.** Дзякую вам, дзетачкі-кветачкі, мае красачкі любыя. Спяшаліся, яшчэ і сонейка не заззяла, а вы ўжо тут. Бачу, у вочках вашых яшчэ сон. І тварыкі не паспелі памыць. Тады падыходзьце бліжэй, будзем умывацца.

**Дзеці.** Ой, як цікава, а чаму так трэба мыцца?

**Бабуля.** А таму, што ў гэтае свята існуе шмат павер’яў. Раніцай, як толькі прачыналіся, мылі твар вадою, у якую апускалі свянцонае яйка. Лічылася, што так чалавек ачышчаецца ад усялякіх нягод.

**Бабуля** (выносіць чыгунок і ставіць яго на стол, затым па чарзе прапаноўвае дзецям памыцца) прыгаворвае:

 -  Мыйце вочкі свае светлыя, каб тварыкі былі чыстыя, а шчочкі ружовыя, як яечкі. Каб жыццё ваша было чыстым і празрыстым, як крынічка лясная. Дай вам Бог вырасці здаровенькімі ды працавітымі людзьмі. Ну вось, вочкі засвяціліся радасцю, як зорачкі. І сонейка ўжо ўзышло, заглянула да нас у ваконца.

Сонейка заззяла,

Над краем узышло,

З нябёсаў нам паслала

Святочнае цяпло.

Пачатак існай ранічкі –

Чароўнае праменне, за сцэнай

Святочная зараначка –

Прыроды абуджэнне.

-  Дык вось, дзеткі, на Вялікдзень існавала яшчэ адно павер’е, нібыта сонейка на першы дзень Вялікадня “іграе”, струменіць праменьчыкі. Гэта свята ў гонар сонца, абуджэння прыроды і надыходу “вялікдзён” палявых работ. Пасля зімовага адпачынку людзі будуць сеяць, палоць, касіць, жаць, а яшчэ да гэтага свята прымеркавана хрысціянскае свята “Уваскрашэнне” ўкрыжаванага Хрыста. Давайце прывітаем сонейка і павіншуем са святам.

**Дзеці**, узяўшыся за рукі, праходзяць па кругу і спяваюць песню:

Свяці, свяці, сонейка,

Свяці, свяці, сонейка,

Каб нам было цёпленька,

Ай, люлі, люлі, люленькі-люлі

*(Дзяўчынка выносіць святочны пірог на ручніку*)

Пад хаткаю седзячы,

Лусту хлеба дзержачы,

*(Бабуля выносіць яечкі)*

Яечкі качаючы, песенькі спяваючы,

Ай, люлі, люлі, люленькі-люлі.

**Вядучы 1**. Да Вялікадня звычайна наводзілі чысціню ў хаце, упрыгожвалі яе кветкамі і першымі зялѐнымі галінкамі, фарбавалі яйкі, варылі, пяклі, смажылі розныя смачныя стравы: булкі, пірагі, каўбасы, мяса, сала.

**Вядучы 2.** Усе святочныя стравы рыхтавалі загадзя, звычайна пасля «чыстага чацвярга».

**Вядучы 1**. Рытуальнай стравай з'яўлялася чырвонае яйка, асвянцонае ў царкве ці касцѐле.

**Вядучы 2.** Абавязковымі на велікодным стале былі і «паскі», «бабкі», «мазуркі».

**Вядучы 1**. У кожнай гаспадыні меліся свае асаблівыя рэцэпты і сакрэты гатавання велікодных пірагоў.

**Вядучы 1.** Маці гладзілі чырвоным яйкам, вынутым з вады, па твары ўсіх дзяцей, каб яны былі заўсѐды румяныя і чырванашчокія, а значыць і здаровыя.

**Вядучы 2.** Яйка з'яўляецца вельмі важным атрыбутам велікодных дзён. Яно сімвалізавала сабой, з аднаго боку, сусветную прастору, нашу галактыку, а з другога – кругаварот і бясконцасць жыцця, пачатак усякага адраджэння да жыцця.

**Вядучы 1.** Як і ў большасці іншых славянскіх народаў, нашы продкі афарбоўвалі велікодныя яйкі ў чырвоны, жоўты, зялѐны, блакітны колер, рабілі яйкі-пісанкі, расчэрчаныя або расфарбаваныя рознымі сімвалічнымі ўзорамі і колерамі.

**Вядучы 2.** Такому яйку надавалася магічная сіла: з ім выганялі першы раз на пашу жывёлу, каб засцерагчы яе ад злых чараў ведзьмакоў, закопвалі ў першую баразну ці на ўскрайку нівы, каб тая добра радзіла.

**Бабуля.** А цяпер, мае любыя, запрашаю да стала. Снедаць будзем. Хачу вам нагадаць, што на Вялікдзень гатавалі багата страў, але пачыналі снедаць пасля таго, як кожны паспрабуе скрылёчак яечка, солі і хлеба. Таму запрашаю ўсіх адведаць свянцоную страву.

**Дзеці.**Дзякуй, бабулька, як усё смачна! А мы ведаем, што на Вялікдзень ходзяць у “жачкі”.

**Бабуля**. Сапраўды, хадзілі некалі ў “жачкі”. Адбывалася гэта так. Дзеці раненька ішлі па хатах, казалі гаспадарам шчырыя святочныя зычанні, жартавалі, дабраслаўлялі дом і ўсіх у доме, а ў хляве – скаціну.

**Бабуля**. А цяпер адну гульню Вам хачу прапанаваць: чыё яйка коціцца далей, жыццё таго будзе доўгае і прыгожае.

А ў каго не атрымаецца, хай вельмі не засмучацца. Ну, хто хоча свой лёс паспытаць? Запрашаю пагуляць! *(Дзеці круцяць, катаюць яечкі).* Напэўна, вас, дзеткі, у другіх хатах чакаюць, бо вы госці чаканыя, ва ўсіх сем’ях паважаныя.

**Дзеці.** Ой, мы таксама хочам схадзіць у “жачкі”!

**Бабуля**. Ідзіце. Вас ужо даўно чакаюць. Прыход дзяцей заўсёды прыемны, і вы будзеце гасцямі жаданымі, а за гэта ўсе вы атрымаеце пачастункі. А зычанні добрыя падрыхтавалі?

**Дзеці.** Падрыхтавалі! І механоша ў нас ёсць.

**Бабуля**. Так, так. І торбу прыхапіце. Вас чакаюць пачастункі.

 Свяці, свяці, сонейка,

Каб нам было цёпленька песня

Ай, люлi, люлi. Лю-ленькi-люлi.

Дзiцятка люляючы,

Песенькi спяваючы.

Ай, люлi, люлi. Лю-ленькi-люлi.

 Вялiкдзень! Вялiкдзень

 Цудоўны дзень!

Як сонца ўзыдзе,

 Адступiцца цень.

*(Гурт дзяцей адпраўляецца ў “жачкі”. Заходзяць у хату, звяртаюцца да гаспадароў.)*

***Гавораць па чарзе****:*

**Дзень добры таму, хто ў гэтым даму,**

**Гаспадынечцы і гаспадару.**

Ці не супраць гаспадар?

**Дай жа, Божа, гаспадару**

**Жыці, быці, весяліцеся,**

**На Бога маліціся,**

**Добра пажывайце,**

**Бяды, гора не знайце.**

**Дзеці.**

Я маленькі жачок,

Паўзу, як рачок,

Скачу, як жабка,

Дай яечка, бабка.

Не дасі яечка,

Уцячэ авечка,

Не дасі кока?

Заплюшчыцца вока.

**Дзеці.**

А ты, бабка, паварочвайся,

Ды ідзі, бабка, у клець,

Прынясі, бабка, нам пару яек,

Ды пару яек усім жачкам,

**Гэчка, гэчка,**

**Вылезь з падпечка,**

**Жачкі запрашаюць,**

**Падарункі чакаюць.**

*(Гаспадары адорваюць дзяцей яечкамі.* *Дзеці сардэчна дзякуюць)*

**Дзеці.**

Дзякуй людзям гаспадарлівым,

Што ў працы дбайныя,

Шмат усяго маюць,

“Жачак” шчыра вітаюць.

А бывай здароў, жыві сто гадоў,

А жыві болей, мей сто коней.

Хадзі каля рэчак, мей сто авечак,

Хадзі каля ладак, мей сто цялятак,

Хадзі каля нівак, мей сто свінак.

А мы госцікі недакучныя,

Недакучныя, ды нячастыя,

А ў гадок раз-разочак –

На вялікі дзень, на Вялікдзень.

*(Дзеці развітваюцца і вяртаюцца да бабулі)*

**Бабуля.**

Людзям дабра пажадалі –

Вось і пачастункі атрымалі.

Ну, хуценька яечкі даставайце,

Ды ў гульню пагуляйце,

Але спачатку моц яечак паспытайце.

А як гэта робіцца –

Няма каго саромецца,

Спачатку аб зубкі пастукайце,

Тады да вушка прыкладзіце –

Паслухайце.

Калі яечка гудзе –

Значыць, моцным будзе,

А калі не, значыць нехта разаб’е.

Гульня “Біткі” называецца.

*Дзеці гуляюць у біткі.*

**Дзеці.** Прапаноўваем нас падтрымаць, разам з намі ў “біткі” пагуляць.

**Вядучы 1.**

Прыйшло Вялічка

Ды з чырвоным яечкам,

Ды з сонечным жаўточкам,

Каб былі здаровы сыны і дочкі.

**Вядучы 2.** Па стале кацілася,

Свянцонай солькай свяцілася

Дабрабытам сулілася

І ў раток прасілася.

**1 вядучы**

Вось і вечар настаў. Каля крайняй хаткі гурт моладзі. Гаманкія, вясёлыя. Гэта, пэўна, валачобнікі. Іграючы, спяваючы, багатага двара шукаючы, ідуць па вуліцы.Дапытаўшыся, прыйшлі яны пад акно, да слаўнага пана, пана Івана.

**2 вядучы**

А вялікі гаспадар пан Іван даўно чакае. Паджадае ён светлых святачкаў велікоднічкаў. Цэлы вечар чакае валачобнікаў у хату.

*(Гучыць музыка. “Вясна прыйшла”. Прыходзяць валачобнікі. Яны падыходзяць да хаты Івана )*

**Валачобнік.**

А вось у гэтай хаце

Мы будзем госці жаданыя,

Жывуць тут гаспадары паважаныя.

*(Пяюць песню “Валачобнікі – людзі добрыя”)*

**Валачобнік.**

Ці ў доме пані гаспадыня,

Гаспадынька прутка,

Сабірайся хутка,

Піражок пад пашку.

Душа на распашку.

Кілбасы не шкадуй,

Таксама пачастуй.

*(Гаспадыня частуе)*

**Валачобнік.**

Дай жа, Божа, пані гаспадыні

Жыці, быці, дзетак пажаніці,

Унукаў дачакаць

Ды нас у госці запрасіць,

Калі ёсць яшчэ чым дарыць.

**Механоша.**

А пакуль дзякуем

За тое, што адарылі,

Добрым словам прывіталі,

Са спагадай сустракалі.

**Музыка.**

Жывіце здаровы ды будзьце багаты.

Дай жа, Божа, пану гаспадару

Жыці, быці, шмат багацця нажыці,

Палавіну прадаці,

Частку валачобнікам даці.

**Валачобнік**

Дай жа, Божа, пану гаспадару,

Табе і тваім гасцям,

Каб вы пілі і елі,

Вясёленька сядзелі,

Добрыя думкі мелі.

**Гаспадары:**

**Мы жадаем усім гасцям**

**Здароўя, шчасця многа год.**

**Няхай споўніцца, што жадаецца,**

**Што задумана – усё прыдбаецца.**

**А найперш няхай будзе з вамі Бог,**

**Каб нягоды ўсе абысці дапамог.**

**Пад музыку развітваюцца ўсе, кланяюцца**